Znocie Lyjda? My niy znali, tak jak i pōłek turystōw-auslynderōw. Ale jak już spytocie sie jakigo Holyndra ô nojpiykniyjsze miasta we ôd nich landzie, to Lyjda bydzie we TOP5 na zicher.
Nojprzōd miano – bydymy pisać ześlōnszczone “Lyjda”, bo po Polsku sie godo “Lejda”, a po angielsku i we ôryginale je “Leiden”, okej? Dobre, to tera mogymy porozprowiać co to w ogōle je za sztela.
Lyjda sztudyncko
We Lyjdzie znojdziecie nojstarszy uniwersytet we Nederlandach. Mocka roztomaitych kerunkōw, ku tymu szumne miasto i modzi ludzie naokoło. A i fajrować je kaj, bo yno kōnsek dalij je Amstyrdam – nic yno ciś na Erazmusa. Bodej beztōż 20% ludzi, kerzy pomiyszkujōm na tej gryfnej ziymi to sztudynty. (;
Rembrandt
Tukej urodził sie Rymbrandt, znany na cołkim świecie malyrz. Niy wiymy czy lyjdowskie chałpy tyż sztrajchowoł, ale gynał tak wyglōndajōm – jak namalowane rynkōm majstra.
Po Lyjdzie yno piechty
Lyjda je tak malućko, że idzie nia ôbynś cołko piechty. Padōmy wiyncyj – je przi tymu na tela chyndogo, że szłoby tamek i sebuć charboły i tyrać po bosoku! Żol geldu na pożyczanie koła, forgot. Inkszo sprawa, że na kole sie niy podziwocie na wszyjsko jak trza, tak fundamyntnie.
W cugu być
Do Hagi w 10 minut, do Amsterdamu kole 35. Rajza do stolicy – tyj administracyjnej, z cołkim regiyrōnkiym – ōngyfer 5€. Do stolicy fajrowanio, szpasu, kurzynio i sagich babōw trza mieć naszykowane już dycht dwa razy tela.
Atrakcyje Lyjdy
Sōm muzea, bezmaś jedne z nojlepszych w cołkij Holandii. Rijksmuseum van Oudheden, Rijksmuseum voor Volkenkunde i Naturalis to takie trzi narōdowe, nojwożniyjsze (gryfne miana, pra?). My – muzeowe chamy – toć niy poszli. Ale znōmy cyny: 9.5€, 7.5€ i 11€. Jak sie kery z Wos wybiere – dejcie znać czy to je we wercie.
Zachodnio tōra Lyjdy, Kościōł św. Pyjtra i Burcht (fajny ajnzichc z wiyrchu) to takie pōnkty, kere dobrze znojś. Ale podstawōm całego byzuchu w Lyjdzie je łażynie tymi starymi drōgami przi samych kanałach. Ciepnijcie kajś tasze, weźcie yno fotografkastla i lyźcie kaj sie do i wiela sie do.
My jedna rzecz w tyj Lyjdzie zmaścili. Idzie po nij łazić z papiōrym w rynce. I to niy z bele jakim! A my tego papiōrka ni mieli. Na zajcie Muurgedichten je do ściōngniyncio rajzybuch, podle kerego idzie zwiydzać miasto i szukać gydichtōw na wandach. A je ich wiyncyj jak 80!
Futer i spanie
Przijechalimy po śniodaniu, przi łażyniu dojodalimy sznitami, a pod wieczōr z naszymi hostami poszlimy na… kapsalōn 🙂 Ni mōmy bildu, bo nōm było przi nich gańba cykać (i mielimy pierōōōński głōd), ale kapsalōn to taki nasz narodowy kebab, yno że ze frytkami we strzodku. Jedyn na dwōch to je doś.
Aaa host! Zaś mega szprymy! Mioł być jedyn, było sztyrech. Co jedyn to śmiysznijszy, bardzij wygodany i mōndry. Ale naprowda mōndry, a niy taki klugszajser. Zamiast jednej nocy, zostalimy na dwie. Wszyjscy razym, wele jednego tisza siedlimy do tego kapsalōna, a potym ôbziyralimy “Harry Potter i Klosztor Fyniksa“.
Synki Chopy po 26-28 lot, ale bez cały film ciepali wicami i powtorzali za szauszpilerami: “pōdź sam Harry, pokoż mi ta twoja chłabinka” abo “bołech sie, profesor zawar dźwiyrza i zrobił mi coś ôkropicznego…”. 😀
Pyrsk, Lyjdo!
Ni ma co wiyncyj wynokwiać. Lyjda to ni ma miasto hyrskie skirz jednyj epnyj atrakcyji, ale fest werci sie tamek zajechać. Niy bydźcie gupieloki i niy zasmolcie tego! Choby yno po to, coby zoboczyć rychtyczne holynderskie miasto bez masy turystōw. No i Keukenhof po blisku, nasza nastympno sztacyjo. Jeszcze yno ta raja…
szl_Latn szl_Latn szl_Latn szl_Latn lim_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn swe_Latn szl_Latn szl_Latn szl_Latn szl_Latn szl_Latn